Prezident pedagog va shifokorlar bilan dildan suhbatlashdi

12.11.2020
Davlatimiz rahbari Qarshi shahrida qashqadaryolik oʻqituvchi va murabbiylar, tibbiyot xodimlari bilan suhbatlashdi.
Ma’lumki, 30-oktabr kuni ta’lim-tarbiya tizimini takomillashtirish, 6-noyabrda esa sogʻliqni saqlashning birlamchi boʻgʻinini tubdan oʻzgartirish masalalari yuzasidan videoselektor yigʻilishlari oʻtkazilgan edi. Bu ikki soha boʻyicha Prezidentning alohida farmon va qarori ham qabul qilindi.
Bugungi uchrashuvda ta’lim va tibbiyot sohalaridagi islohotlarning ahamiyati, joylarda amalga oshirish choralari haqida soʻz bordi.
- Bu ikki sohani rivojlantirmasdan turib raqobatbardosh mamlakat boʻla olmaymiz. Kelajakni sogʻlom millat, bilimli avlod quradi, - dedi Shavkat Mirziyoyev.
Qayd etish joizki, Qashqadaryoda maktablar ahvoli ham, tibbiy xizmat sifati ham qoniqarsiz. Muammolar juda koʻp. Ota-onalar ta’lim tizimidan norozi. Aksariyat aholining turmush tarzi, ovqatlanish ratsioni toʻgʻri emas. Shu bois bu sohalarda boshlangan islohotlar  viloyat uchun oʻta muhim va zarur.
Shavkat Mirziyoyev bu boradagi yangi ish tizimidan maqsadi, pedagog va shifokorlardan kutayotganlari haqida koʻnglidagi gaplarni aytdi. Maktab direktorlari, oʻqituvchilar,  tibbiyot xodimlarining fikr-mulohazalarini eshitib, takliflarini qoʻllab-quvvatladi.
- Ta’limdagi ishlar ham, tibbiyotdagi ham igna bilan quduq qazishdek gap, natijasi tez koʻrinmaydi. Buning uchun mashaqqatli mehnat, katta fidoyilik kerak. Boshlangan islohotlarning amalga oshishi, xalqimizning rozi boʻlishi shunga bogʻliq. Bu yoʻlda sizlarga ishonaman, suyanaman, - dedi Prezident.